**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2019. szeptember havi rendes ülésére**

**Javaslat**

**az „MLSZ Óvodai Pályaépítési Programmal” kapcsolatos jogszabály-változásból eredő Együttműködési Megállapodás módosítás elfogadására**

A Magyar Labdarúgó Szövetség (a továbbiakban: MLSZ) a 2012 óta működő Országos Pályaépítési Programjának keretén belül hirdette meg az Óvodai Pályaépítési Programot, melynek keretében az önkormányzatokkal együttműködve futballpályákat kívánnak létesíteni országszerte.

Szombathely Megyei Jogú Város Közgyűlése a 320/2018. (XII.10.) Kgy. számú és a 163/2019. (IV.30.) Kgy. számú határozataiban döntött – a Program keretén belül – a Neumann János Általános Iskola udvara tekintetében pályázat benyújtásáról, amely 3 darab 14 x 26 méteres műfüves pálya építésére vonatkozott. A Közgyűlés jóváhagyta az Önkormányzat és az MLSZ közötti Együttműködési Megállapodást.

A korábbi pályázati kiírás a megvalósuló sportlétesítmény sportcélú használati kötelezettségeként 7 évet írt elő.

A látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI.30.) Kormányrendelet vonatkozó rendelkezései azonban 2019. január 1. napját követően akként módosultak, hogy a sportcélú használati kötelezettségre előírt idő 15 év lett. (2. § (1) bekezdés 9. pont c) alpontja).

Tekintettel arra, hogy az Óvodai Pályaépítési Program pályái TAO forrásból épülnek, 7 év helyett 15 évre szóló együttműködési megállapodásnak kell létrejönnie az MLSZ, az Önkormányzat és az oktatási intézményt fenntartó Szombathelyi Tankerületi Központ között. A módosított Együttműködési Megállapodás jelen előterjesztés mellékletét képezi, amelynek fentiekre hivatkozva javaslom elfogadását.

Kérem a Tisztelt Bizottságot, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2019. szeptember „ ”**

 **/: Koczka Tibor :/**

**HATÁROZATI JAVASLAT**

**…../2019. (IX….) JTKB számú határozat**

1. Szombathely Megyei Jogú Város Közgyűlése Jogi és Társadalmi Kapcsolatok Bizottsága javasolja a Közgyűlésnek a Magyar Labdarúgó Szövetség által meghirdetett Óvodai Pályaépítési Programmal kapcsolatban az Önkormányzat, az MLSZ és az oktatási intézményt fenntartó Szombathelyi Tankerületi Központ között megkötésre kerülő módosított Együttműködési Megállapodás az előterjesztés melléklete szerinti tartalommal történő elfogadását.
2. A Bizottság javasolja a Közgyűlésnek, hogy hatalmazza fel a polgármestert az 1. pont szerinti Együttműködési Megállapodás aláírására.

**Felelős:** Dr. Ipkovich György, a Bizottság elnöke

/A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője/

**Határidő:** 2019. szeptember 26-i Közgyűlés